**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

dňa 09.09.2016

**Návrh**

**na zlúčenie Domova sociálnych služieb HESTIA, Jesenského 12, 902 01 Pezinok a Domova sociálnych služieb a zariadenia pre seniorov, Hrnčiarska 37, 902 01 Pezinok**

Predkladateľ**:** Materiál obsahuje**:**

PhDr. Gabriella Németh 1. Návrh uznesenia

podpredsedníčka 2. Dôvodová správa

Bratislavského samosprávneho kraja 3. Zriaďovacia listina DSS HESTIA

4. Zriaďovacia listina DSS a ZPS

5. Stanoviská komisií

Zodpovedná:

Mgr. Michaela Šopová

riaditeľka odboru sociálnych vecí

Úradu Bratislavského samosprávneho kraja

Spracovateľ:

Mgr. Juraj Marendiak

vedúci oddelenia sociálnej pomoci

Úradu Bratislavského samosprávneho kraja

N á v r h u z n e s e n i a

**uznesenie č. ............. 2016**

zo dňa 09. 09. 2016

Zastupiteľstvo Bratislavského samosprávneho kraja podľa § 4 ods. 1 písm. f) zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov, § 21 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a v súlade s § 81 písm. i) zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov po prerokovaní materiálu

1. **s c h v a ľ u j e**

zlúčenie Domova sociálnych služieb HESTIA, Jesenského 12, 902 01 Pezinok a Domova sociálnych služieb a zariadenia pre seniorov, Hrnčiarska 37, 902 01 Pezinok s účinnosťou od 1.1.2017 do právneho subjektu Domov sociálnych služieb a zariadenie pre seniorov, Hrnčiarska 37, 902 01 Pezinok, ako právneho nástupcu Domova sociálnych služieb HESTIA, Jesenského 12, 902 01 Pezinok,

1. **b e r i e n a   v e d o m i e**

že majetok zverený Domovu sociálnych služieb HESTIA, Jesenského 12, 902 01 Pezinok protokolom zo dňa 2.5.2007, ostatný majetok a práva a záväzky Domova sociálnych služieb HESTIA, Jesenského 12, 902 01 Pezinok vzniknuté pred zlúčením prechádzajú odo dňa zlúčenia na právneho nástupcu, ktorým je Domov sociálnych služieb a zariadenie pre seniorov, Hrnčiarska 37, 902 01 Pezinok.

**D ô v o d o v á s p r á v a**

Domov sociálnych služieb HESTIA, Jesenského 12, 902 01 Pezinok (ďalej len „DSS HESTIA“) je zariadenie sociálnych služieb v zriaďovateľskej pôsobnosti BSK s kapacitou 20 miest na poskytovanie sociálnej služby „domov sociálnych služieb“ ambulantnou (12 miest) a týždennou (8 miest) formou pre deti od 6 rokov a dospelých s duševnými poruchami, poruchami správania a mentálnym postihnutím. V súčasnosti je v DSS HESTIA poskytovaná sociálna služba plnoletým prijímateľom sociálnej služby v rozsahu celej kapacity zariadenia.

Domov sociálnych služieb a zariadenie pre seniorov, Hrnčiarska 37, 902 01 Pezinok (ďalej len DSS a ZPS“) je zariadenie sociálnych služieb v zriaďovateľskej pôsobnosti BSK s kapacitou 100 miest na poskytovanie sociálnej služby „domov sociálnych služieb“ (73 miest), „zariadenie pre seniorov“ (18 miest) a „špecializované zariadenie“ (9 miest).

DSS HESTIA je svojou kapacitou najmenším zariadením sociálnych služieb v zriaďovateľskej pôsobnosti BSK s vlastnou právnou subjektivitou. Má vlastný manažment, odbornú, prevádzkovú, stravovaciu a ekonomickú zložku. Po zlúčení DSS HESTIA s DSS a ZPS sa z DSS HESTIA stane detašované pracovisko DSS a ZPS.

Prevádzka DSS HESTIA ako detašovaného pracoviska DSS a ZPS umožní zefektívniť riadiace procesy, spracovávanie ekonomickej agendy a plnenie technických a prevádzkových úloh pri zachovaní kvality, charakteru a zamerania poskytovania sociálnej služby.

Po zlúčení zostane zachované poskytovanie sociálnej služby v tomto malokapacitnom objekte a tiež jeho zameranie na poskytovanie sociálnej služby deťom a dospelým s duševnými poruchami, poruchami správania a mentálnym postihnutím.

Viaceré zariadenia sociálnych služieb v zriaďovateľskej pôsobnosti BSK prevádzkujú detašované pracoviská s rozdielnymi druhmi poskytovaných sociálnych služieb alebo s rozdielnymi cieľovými skupinami, ktorým je sociálna služba poskytovaná. Skúsenosť s prevádzkou takýchto detašovaných pracovísk je pozitívna, takéto riešenie sa ukázalo ako funkčné, efektívne a hospodárne, v súlade s §19 ods. 6 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.

Zlúčenie týchto zariadení sociálnych služieb tiež umožní vyčleniť časť kapacity DSS a ZPS pre prípadnú potrebu poskytovania sociálnej služby celoročnou pobytovou formou pre súčasných prijímateľov sociálnej služby v DSS HESTIA, aj z dôvodu postupného zhoršovania sa ich zdravotného stavu a narastania miery ich odkázanosti na sociálne služby. Potreba zriadenia celoročnej formy poskytovania sociálnej služby je zo strany zákonných zástupcov a rodinných príslušníkov prijímateľov sociálnej služby v DSS HESTIA dlhodobo formulovaná.

Názov zariadenia po zlúčení bude Domov sociálnych služieb a zariadenie pre seniorov, Hrnčiarska 37, 902 01 Pezinok. Názov detašovaného pracoviska bude naďalej DSS HESTIA. Po zlúčení zariadení bude riaditeľkou Domova sociálnych služieb a zariadenia pre seniorov, Hrnčiarska 37, 902 01 Pezinok naďalej PaedDr. Viola Schmidtová, ktorá je v súčasnosti na základe poverenia predsedom BSK poverená riadením DSS HESTIA.

Dlhoročné skúsenosti PaedDr. Schmidtovej s riadením DSS a ZPS a skúsenosti s riadením DSS HESTIA počas poverenia vytvárajú predpoklad pre úspešné zlúčenie týchto zariadení a prevádzku detašovaného pracoviska.

Podľa §21 ods.13 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov: „ak k zániku rozpočtovej organizácie alebo príspevkovej organizácie dochádza rozdelením, zlúčením alebo splynutím, zriaďovateľ určí v rozhodnutí termín, vecné a finančné vymedzenie majetku vrátane súvisiacich práv a záväzkov, ktoré prechádzajú na právneho nástupcu, ktorým môže byť len rozpočtová organizácia alebo príspevková organizácia.“.

Vzhľadom na vyššie uvedené, majetok zverený DSS HESTIA protokolom zo dňa 2.5.2007, ostatný majetok a práva a záväzky vzniknuté pred zlúčením prechádzajú odo dňa zlúčenia na právneho nástupcu, ktorým bude DSS a ZPS.

Vzhľadom na skutočnosť, že obe organizácie sú rozpočtovými organizáciami v zriaďovateľskej pôsobnosti BSK (viď zriaďovacie listiny v prílohe č. 1 a prílohe č. 2), ktoré sú svojimi výdavkami a príjmami napojené na rozpočet BSK, na právneho nástupcu neprechádza dňom zlúčenia žiaden finančný majetok.