**Bod č. Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

9. septembra 2016

**Podpora iniciatívy na vyhlásenie Národného parku Podunajsko**

Materiál predkladá: Materiál obsahuje:

Ing. Martin Berta, CSc. 1. Návrh uznesenia

Podpredseda BSK 2. Dôvodová správa

3. Podporné stanoviská

4. Fotodokumentácia

5. Stanoviská komisií

Zodpovedný:

PaedDr. Barbora Oráčová PhD.

Riaditeľka kancelárie predsedu

Bratislavského samosprávneho kraja

Ing. arch. Jana Zlámalová

riaditeľka odboru ÚP,GIS a ŽP

Bratislavského samosprávneho kraja

Mgr. Barbora Lukáčová

riaditeľka odboru stratégie, ÚR a RP

Bratislavského samosprávneho kraja

Mgr. art. Zuzana Šajgalíková

Riaditeľka odboru cestovného ruchu a kultúry

Bratislavského samosprávneho kraja

Spracovatelia:

Miroslav Dragun, referent Kancelárie predsedu BSK, odd. zahraničných vzťahov, protokolu a európskych záležitostí

Ing. Katarína Staníková, vedúca oddelenia životného prostredia

Ing. Agáta Mikulová, vedúca oddelenia cestovného ruchu

Mgr. Martin Menkyna, referent oddelenia cestovného ruchu

Ing. arch. Joana Holčíková, referentka oddelenia riadenia projektov

Ladislav Findl, referent oddelenia cestnej dopravy a dráh

N á v r h u z n e s e n i a

**UZNESENIE č. ......../2016**

zo dňa 9.9.2016

Zastupiteľstvo Bratislavského samosprávneho kraja po prerokovaní materiálu

1. **s ú h l a s í**

**s  podporou iniciatívy na vyhlásenie Národného parku Podunajsko s podmienkou,** že vyhlásením národného parku Podunajsko nebudú obmedzené verejné rozvojové záujmy Bratislavského samosprávneho kraja a dotknutých miest a obcí (v oblasti územného plánovania, životného prostredia, dopravy, cestovného ruchu,  územného rozvoja a strategických projektov)

1. **p o v e r u j e**

predsedu Bratislavského samosprávneho kraja rokovať o Podpore iniciatívy na vyhlásenie Národného parku Podunajsko s Ministerstvom životného prostredia SR a dotknutými subjektmi

1. **u k l a d á**

riaditeľovi Úradu Bratislavského samosprávneho kraja

C.1. vypracovať „Pozičný dokument Bratislavského samosprávneho kraja k vyhláseniu Národného parku Podunajsko“ a predložiť ho na schválenie Zastupiteľstvu Bratislavského samosprávneho kraja

T: 28.02.2017

C.2. priebežne informovať Zastupiteľstvo Bratislavského samosprávneho kraja o priebehu prác na „Pozičnom dokumente Bratislavského samosprávneho kraja k vyhláseniu Národného parku Podunajsko“

T: priebežne

**D ô v o d o v á s p r á v a**

Myšlienka vzniku Národného parku Podunajsko (ďalej len „NPP“) má už viac ako 30 rokov. Novovzniknutý Národný park Podunajsko (NP Podunajsko) by sa mal rozprestierať na území troch samosprávnych krajov, a to Bratislavského, Trnavského a Nitrianskeho samosprávneho kraja o celkovej rozlohe zhruba 25 000 ha (Príloha č. 1 Mapy č. 1 - 4 NP Podunajsko – návrh). Národný park Podunajsko na území Bratislavského samosprávneho kraja bude zahŕňať existujúce chránené územia a pripravované chránené územia vyhlásené v súlade s plnením medzinárodných záväzkov Slovenskej republiky pri vstupe do EÚ podľa Smernice o biotopoch (celým názvom Smernica rady 92/43/EHS z 21. mája 1992 o ochrane biotopov**,** voľne žijúcich živočíchov a voľne rastúcich rastlín).

Národný park Podunajsko by mal mať na území Bratislavského samosprávneho kraja celkovú výmeru 8 332,98 ha a rozprestierať sa na nasledovných územiach európskeho významu alebo ich častí: Horný les, Devínske jazero, Devínske alúvium Moravy, Devínske lúky, Morava, Devínska hradná skala, Bratislavské luhy, Bratislavské luhy doplnok, Devínska Kobyla, Devínska Kobyla juh, Biskupické luhy, Ostrovné lúčky, Hrušovská zdrž, Dunajské luhy a Malý Dunaj (príloha č. 2 Návrh NP Podunajsko – prekryv s územiami európskeho významu v BSK).

Vyhlásenie Národného parku Podunajsko má viesť najmä k záchrane a k zachovaniu posledných zvyškov kriticky ohrozených biotopov pôvodných porastov lužných lesov, na ktoré sú viazané aj vzácne kriticky ohrozené druhy živočíchov, ďalej k vytvoreniu možnosti postupnej premeny čiastočne odprírodnených ekosystémov na ekosystémy prírodné alebo prírode blízke, ako aj k zachovaniu všetkých funkcií dotknutého územia navrhovaného NP vr. rekreačnej funkcie.

Návrh podpory iniciatívy vyhlásenia Národného parku Podunajsko zo strany Zastupiteľstva Bratislavského samosprávneho kraja vznikol na základe oslovenia pána podpredsedu BSK Ing. Martina Bertu zo strany zástupcov mimovládnych organizácií, odborníkov a osobností verejného života v oblasti ochrany prírody medzi inými pánom prof. Mikulášom Hubom, ktorý bol jedným z iniciátorov vzniku podobného národného parku už v roku 1986. K predmetnej iniciatíve vyhlásenia Národného parku Podunajsko sa dnes hlásia vedeckí pracovníci Geografického ústavu SAV, Botanického ústavu SAV, Ústavu krajinnej ekológie SAV a Ústavu ekológie lesa SAV. Podporné stanoviská na Úrad BSK doručili aj dekan Prírodovedeckej fakulty Univerzity Komenského doc. RNDr. Milan Trizna, CSc, Hlavná architektka Hlavného mesta SR Bratislavy [Ing. arch. Ingrid Konrad](http://www.bratislava.sk/vismo/o_osoba.asp?id_org=700000&id_o=78733&p1=11049947), predstavitelia Bratislavského regionálneho ochranárskeho združenia, Slovenskej ornitologickej spoločnosti/BirdLife Slovensko, Ochrany dravcov na Slovensku, riaditeľ Národného parku Podyjí v Českej republike Ing. Tomáš Rothröckl, riaditeľ Národného parku Donau-Auen v Rakúsku Mag. Carl Manzano, generálny sekretár siete Danubeparks Mag. George Frank, riaditeľ Národného parku Dunaj - Ipeľ András Füria riaditeľ Národného parku Dunaj – Dráva Szabolcs Závoczky, obaja z Maďarska (Príloha č. 3 Podporné stanoviská k vyhláseniu NP Podunajsko).

Vyhlásenie Národného parku Podunajsko je v kompetencii Vlády SR, na základe návrhu Ministerstva životného prostredia SR a podlieha postupom definovaných v zákone č. 543/2002 Z.z. o ochrane prírody a krajiny. Bratislavský samosprávny kraj sa však bude počas celého procesu vypracovania a pripomienkovania projektu vyhlásenia národného parku aktívne vyjadrovať k všetkým náležitostiam, tak aby negatívne neovplyvnili rozvoj Bratislavského samosprávneho kraja.

Vyhlásenie Národného Parku Podunajsko sa dotýka nasledovných katastrálnych území BSK:

Vysoká pri Morave, Stupava, Kalinkovo, Hamuliakovo, Devínska Nová Ves, Devín, Karlova Ves, Petržalka, Ružinov, Podunajské Biskupice, Jarovce, Rusovce, Čunovo.

Ak bude zahrnutý do NP Podunajsko aj Malý Dunaj ( navrhované chránené územie európskeho významu SKUEV 0822 Malý Dunaj), budú dotknuté aj ďalšie k.ú. : Ružinov, Vrakuňa, Ivanka pri Dunaji, Bernolákovo, Most pri Bratislave, Malinovo, Nová Dedinka, Tomášov, Vlky, Tureň, Hrubý Šúr, Hurbanova Ves, Zálesie.

**Generálne požiadavky zo strany BSK k iniciatíve NP Podunajsko (ďalej NPP):**

• NPP preukázateľne prispeje k celkovému a udržateľnému rozvoju územia;

• Záväzné dokumenty  NPP budú v plnej miere rešpektovať všetky rozvojové dokumenty BSK najmä ÚPN R BSK s dopravným generelom, PHSR BSK 2014-2020 spolu s Akčným plánom; Stratégiu rozvoja vidieka BSK na roky 2016 -2020,  Stratégiu rozvoja kultúry v Bratislavskom samosprávnom kraji na roky 2015 – 2020, Stratégiu rozvoja turizmu v Bratislavskom kraji do roku 2020, Stratégiu rozvoja turizmu v Bratislavskom kraji do roku 2020, Koncepciu územného rozvoja cyklotrás a iné;

• Vznikom NPP sa nebude meniť rozloha chránených území, NPP bude iba v rozsahu záväzných regulatívov ÚPN R BSK (plochy chránené vyšším stupňom ako 1.);

• V záväzných dokumentoch NPP bude garantovaný kontinuálny rozvoj infraštruktúry na podporu rozvoja cestovného ruchu najmä budovanie cyklistických a peších trás/ chodníkov s nevyhnutným zázemím, rovnako ako vodáckej turistiky a ekoturizmu v kraji;

• V záväzných dokumentoch NPP budú definované vstupné body do NPP, ktoré musia poskytovať nasledujúci charakter služieb v zmysle rozvoja cestovného ruchu:

o Informačno–prezentačné služby v podobe turisticko-informačnej kancelárie, ako aj v podobe propagačno-náučnovzdelávacieho ekocentra,

o Ubytovacie služby v podobe kempingového areálu,

o Stravovacie služby,

o  Voľný čas a relax – služby voľno časových areálov v podobe trávnatých piknik plôch s nevyhnutnou infraštruktúrou napr. smetné koše, ohniská, grily, altánky, lavičky a piknik zostavy; detské ihriská, športoviská;

• V záväzných dokumentoch NPP bude definovaná cestná infraštruktúra dostatočnej kapacity do vstupných bodov NPP s dôrazom na IDS, záchytné parkoviska, ako aj nemotorovú dopravu (pričom predmetom definovania bude aj garancia financovania predmetnej infraštruktúry zo strany štátneho rozpočtu);

• V záväzných dokumentoch NPP budú povolené aktivity spojené s budovaním a realizáciou nových zážitkových produktov cestovného ruchu.

Do koncepcie vzniku NPP v časti vstupné body bude začlenené aj pripravované ekocentrum v MČ Čunovo ( areál kaštieľa a historickej sýpky s priľahlými pozemkami)

V záväzných dokumentoch NNP bude plne akceptovaný vodácky areál na Zemníku v k. ú. MČ Jarovce vrátane potrebnej dopravnej, obslužnej a technickej infraštruktúry ako aj potrebných služieb pre športovcov a návštevníkov či turistov

Vzhľadom na množstvo dotknutých subjektov a rozsiahlosť záujmov, ktorých sa bude vznik Národného parku Podunajsko priamo dotýkať (najmä majetkoprávne) je nevyhnutné hĺbkovo spracovať komplexný pozičný dokument Bratislavského samosprávneho kraja, ktorého súčasťou okrem iného bude:

1/ komplexný popis výhod a nevýhod; rizík a prínosov pre región pri a po vyhlásení NP Podunajsko

2/ definovanie problémov a rozvojového potenciálu priamo pomenovaných zo strany obcí a miest

3/ definovanie rozsahu infraštruktúry potrebnej na uspokojenie potrieb rekreácie a turizmu v chránenom území z pohľadu BSK.

Infraštruktúra zameraná na ekoturizmus, vodácky turizmus, prírodnú rekreáciu a sieť cyklotrás, peších turistických chodníkov a náučných chodníkov musí byť správcom budúceho územia akceptovaná a spolufinancovaná aby sa zabezpečila jej udržateľnosť.

V prípade, že vyhlásením NPP nebudú výraznou mierou obmedzené rozvojové záujmy BSK, dotknutých obcí a miest v oblasti územného plánovania, životného prostredia, dopravy, cestovného ruchu,  územného rozvoja ako aj strategických projektov, **BSK podporí iniciatívu vyhlásenia Národného parku Podunajsko**.

Prijatím uznesenia o podpore iniciatívy na vyhlásenie Národného parku Podunajsko nevznikajú Bratislavskému samosprávnemu kraju **žiadne právne ani finančné záväzky**.

Prílohy:

1/ Príloha č. 1 – Mapy č. 1 - 4 NP Podunajsko – návrh

2/ Príloha č. 2 – Návrh NP Podunajsko – prekryv s územiami európskeho významu v BSK

3/ Príloha č. 3 – Podporné stanoviská k vyhláseniu NP Podunajsko