**Príloha č. 3**

**Projekty centier odborného vzdelávania a prípravy**

**Rekonštrukcia a investičná podpora Centier odborného vzdelávania a prípravy z Integrovaného regionálneho operačného programu 2014-2020**

Bratislavský samosprávny kraj na základe schváleného materiálu: Plnenie Akčného plánu Úradu Bratislavského samosprávneho kraja pre implementáciu Programu hospodárskeho a sociálneho rozvoja Bratislavského samosprávneho kraja na roky 2014-2020 (ďalej len „Akčný plán BSK“) uznesenie č. 17/2016 zo zasadnutia Zastupiteľstva Bratislavského samosprávneho kraja (ďalej len „BSK“) zo dňa 19.02.2016 plánuje realizovať projekty:

* **„Rekonštrukcia a investičná podpora Centra odborného vzdelávania a prípravy v pekárstve a cukrárstve a v mäsiarstve a lahôdkarstve Farského 9, Bratislava“.**
* **„Rekonštrukcia a investičná podpora Centra odborného vzdelávania a prípravy pre oblasť elektrotechniky a informačných technológií, Hlinická 1, Bratislava“.**
* **„Rekonštrukcia a investičná podpora Centra odborného vzdelávania a prípravy agropodnikaní – farmárstve, v chove koní a jazdectve, v kynológií a v rybárstve, SNP 30, Ivanka pri Dunaji“.**
* **„Vytvorenie a rekonštrukcia strednej odbornej školy Ivanská cesta 21 na Centrum odborného vzdelávania a prípravy v stavebníctve“.**

Projekty Centier odborného vzdelávania a prípravy (ďalej len „COVP“) pre získanie externých zdrojov financovania z Integrovaného regionálneho operačného programu 2014-2020 (Ďalej len „IROP“) musia spĺňať podmienky prioritnej osi č.2: Ľahší prístup k efektívnejším a kvalitnejším verejným službám, investičnej priority č. 2.2: Investovanie do vzdelania, školení a odbornej prípravy, zručností a celoživotného vzdelávania prostredníctvom vývoja vzdelávacej a výcvikovej infraštruktúry a musia prispievať k špecifickému cieľu 2.2.3: Zvýšenie počtu žiakov stredných odborných škôl na praktickom vyučovaní. Projekty zároveň prispievajú k integrovanému cieľu Regionálnej integrovanej územnej stratégie Bratislavského kraja na roky 2014-2020 č. 4: Nové zručnosti poskytované odvetvovo špecializovaným vzdelávaním.

V minimálnej miere by mal rozvoj stredného odborného vzdelávania v kontexte podpory IROP obsahovať nasledujúce zámery:

* posilnenie systému odborného vzdelávania a prípravy (OVP) a zvýšenie jeho atraktívnosti v kontexte celoživotného vzdelávania (CŽV),
* zlepšenie materiálno – technického vybavenia COVP,
* zníženie energetickej náročnosti budov COVP,
* zlepšenie podmienok pre uplatnenie absolventov na trhu práce,
* vytvorenie technických podmienok pre inkluzívne vzdelávanie,
* zvýšenie počtu žiakov zúčastňujúcich sa praktického vyučovania priamo u zamestnávateľa.

**Špecifické ciele projektov**

* Nové vybavenie priestorov pre odborné vzdelávanie, prípravu a ďalšie vzdelávanie rešpektujúce nové technologické postupy v odvetví,
* Zmena na energeticky efektívne Centrá odborného vzdelávania a prípravy prispievajúc k zlepšeniu životného prostredia,
* Zvýšenie počtu žiakov s lepšími kľúčovými kompetenciami v rámci Centier odborného vzdelávania a prípravy.

**Väzba na príslušné aktivity IROP:** Vybavenie podobné súkromnému podnikateľskému prostrediu umožní profesionálnu pripravenosť žiakov pre budúcich zamestnávateľov v danom odvetví. Úspora finančných prostriedkov vďaka opatreniam energetickej efektívnosti vytvorí dodatočný kapitál pre ďalší dlhodobý rozvoj školy postavený na investíciách do materiálno-technického vybavenia odborných učební. Navyše, podpora zvýšenia energetickej efektívnosti pozitívne prispieva k zlepšeniu kvality životného prostredia.

Finančné zabezpečenie realizácie projektov je postavené na kombinovanom systéme financovania z nasledovných zdrojov: Európsky fond regionálneho rozvoja (ďalej len „EFRR“), Štátny rozpočet SR (ďalej len „ŠR“), vlastné zdroje Úradu BSK z programu 1.3 Programového rozpočtu Úradu BSK na roky 2017-2019.

**Finančné zabezpečenie realizácie:** Rozpočet Bratislavského samosprávneho kraja na všetky štyri projekty je plánovaný vo výške 13 300 000 EUR, pri povinnom spolufinancovaní z vlastných zdrojov vo výške 1 425 000,00 EUR. Výška nenávratného finančného príspevku z EFRR predstavuje 6 250 000,00 EUR. Výška finančného príspevku zo štátneho rozpočtu SR predstavuje 5 625 000 EUR.

**Hlavné aktivity projektov COVP:**

* Obstaranie a modernizácia materiálno - technického vybavenia odborných pracovísk pre praktické vyučovanie, odborný výcvik, odbornú prax, celoživotné vzdelávanie, jazykových učební, odborných dielní, odborných učební, knižníc, prednáškových a vyučovacích miestností na stredných odborných školách, centrách odborného vzdelávania a prípravy, a s tým súvisiace stavebné úpravy
* Obstaranie a modernizácia materiálno-technického vybavenia internátov a s tým súvisiace stavebné úpravy vrátane prvkov inkluzívneho vzdelávania
* Prístavba, nadstavba, stavebné úpravy a rekonštrukcia vonkajších a vnútorných priestorov a areálov stredných odborných škôl, centier odborného vzdelávania a prípravy, stredísk odbornej praxe, stredísk praktického vyučovania a školského hospodárstva, súvisiacich okrem iného aj so zabezpečením prvkov inkluzívneho vzdelávania a vybavenosťou pre širšiu komunitu centier odborného vzdelávania a prípravy
* Zvýšenie energetickej hospodárnosti budov stredných odborných škôl, centier odborného vzdelávania a prípravy, stredísk odbornej praxe, stredísk praktického vyučovania, školských hospodárstiev vrátane internátov.