**Zastupiteľstvo Bratislavského samosprávneho kraja**



**Všeobecne záväzné nariadenie**

**Bratislavského samosprávneho kraja**

**č. x / 2016**

zo dňa x. x. 2016

**o poskytovaní dotácií z rozpočtu Bratislavského samosprávneho kraja**

**Bratislava**

**x 2016**

**Všeobecne záväzné nariadenie Bratislavského samosprávneho kraja**

č. x / 2016

zo  x. x. 2016

**o poskytovaní dotácií z rozpočtu Bratislavského samosprávneho kraja**

Zastupiteľstvo Bratislavského samosprávneho kraja podľa § 11 odseku 2 písm. a) a § 8 odseku 1 zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov a podľa § 8 odseku 5 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov, v súlade so zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, zákonom č. 583/2004 Z. z. v znení neskorších predpisov a zákonom č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov sa uznieslo na tomto všeobecne záväznom nariadení:

**§ 1**

**Predmet úpravy**

Toto všeobecne záväzné nariadenie (ďalej len „nariadenie”) upravuje postup a podmienky poskytovania dotácií z rozpočtu Bratislavského samosprávneho kraja (ďalej len „BSK“) obciam, mestám, mestským častiam, vyšším územným celkom a iným právnickým osobám a fyzickým osobám – podnikateľom, v nadväznosti na Program hospodárskeho rozvoja a sociálneho rozvoja Bratislavského samosprávneho kraja a ďalšie strategické dokumenty a koncepcie pre jednotlivé oblasti podpory verejného života BSK.

**§2**

**Vymedzenie základných pojmov**

Na účely tohto nariadenia sa rozumie:

1. **dotáciou** nenávratný finančný príspevok poskytnutý z rozpočtu BSK, bližšie špecifikovaný v § 3,
2. **žiadateľom** obec, mesto, mestská časť na území BSK, iná právnická osoba alebo fyzická osoba – podnikateľ so sídlom na území BSK alebo trvalým pobytom na území BSK a iné obce, mestá, mestské časti a vyššie územné celky za podmienok bližšie špecifikovaných v § 4 odseku 3,
3. **všeobecne prospešnými službami**[[1]](#footnote-1) najmä poskytovanie zdravotnej starostlivosti, poskytovanie sociálnej pomoci a humanitárna starostlivosť, tvorba, rozvoj, ochrana, obnova a prezentácia duchovných a kultúrnych hodnôt, ochrana ľudských práv a základných slobôd, vzdelávanie, výchova a rozvoj telesnej kultúry, výskum, vývoj, vedecko-technické služby a informačné služby, tvorba a ochrana životného prostredia a ochrana zdravia obyvateľstva, služby na podporu regionálneho rozvoja a zamestnanosti, zabezpečovanie bývania, správy, údržby a obnovy bytového fondu,
4. **všeobecne prospešnými alebo verejnoprospešnými účelmi**[[2]](#footnote-2) najmä rozvoj a ochrana duchovných a kultúrnych hodnôt, realizácia a ochrana ľudských práv alebo iných humanitných cieľov, ochrana a tvorba životného prostredia, zachovanie prírodných hodnôt, ochrana zdravia, ochrana práv detí a mládeže, rozvoj vedy, vzdelania, telovýchovy a plnenie individuálne určenej humanitnej pomoci pre jednotlivca alebo skupinu osôb, ktoré sa ocitli v ohrození života alebo potrebujú naliehavú pomoc pri postihnutí živelnou pohromou,
5. **spoločnými úlohami** úlohy, ktorými sa napĺňajú funkcie a pôsobnosť[[3]](#footnote-3) BSK vo vzťahu k rozvoju územia BSK,
6. **dotačným programom** rozpočtovýprogram BSK, z ktorého sa poskytujú dotácie na podporu verejného života v regióne,
7. **dotačnou schémou** podprogram dotačného programu, vytvorený pre strategickú oblasť podpory verejného života BSK, podliehajúci samostatnému mechanizmu a podmienkam poskytovania (napr. Bratislavská regionálna dotačná schéma na podporu turizmu),
8. **dotačnou komisiou** komisia zriadená Zastupiteľstvom BSK (ďalej len: „zastupiteľstvo“), ktorej úlohou je posúdenie žiadostí o poskytnutie dotácie z hľadiska ich významu a naliehavosti, súladu s jednotlivými strategickými dokumentmi a politikami BSK a finančnými možnosťami BSK, ako aj s prihliadnutím na kritériá hodnotenia a odporúčanie odbornej hodnotiacej komisie,
9. **príslušnou gesčnou komisiou** poradný, iniciatívny a kontrolný orgán zriadený zastupiteľstvom BSK pre jednotlivé oblasti pôsobnosti, zložený z poslancov zastupiteľstva a z ďalších osôb zvolených zastupiteľstvom (napríklad pre Bratislavskú regionálnu dotačnú schému na podporu turizmu je príslušnou gesčnou komisiou komisia Európskych záležitostí, regionálneho rozvoja a cestovného ruchu),
10. **výzvou na predkladanie žiadostí o poskytnutie dotácie** dokument vypracovaný príslušným gesčným odborom Úradu BSK, predkladaný zastupiteľstvu, upravujúci podmienky podávania žiadostí v rámci dotačnej schémy a kritériá ich hodnotenia,
11. **odbornou hodnotiacou komisiou** poradný orgán menovaný predsedom BSK, ktorého úlohou je odborné posúdenie žiadostí o poskytnutie dotácie podaných prostredníctvom dotačnej schémy.

**§ 3**

**Dotácie**

Dotácie sa podľa tohto nariadenia členia na:

1. **individuálne dotácie** poskytované z dotačného programu na podporu verejného života v regióne, v súlade s vymedzeným účelom,
2. **dotácie poskytované prostredníctvom dotačných schém,** rozpočtovaných ako podprogramy dotačného programu, vytvorených pre strategické oblasti podpory verejného života BSK, podliehajúcich samostatnému mechanizmu a podmienkam poskytovania (napr. Bratislavská regionálna dotačná schéma na podporu turizmu).

**§ 4**

**Žiadateľ a účel dotácie**

1. Žiadateľom podľa tohto nariadenia môže byť**[[4]](#footnote-4)**:
2. obec, mesto alebo mestská časť na území BSK,
3. iná právnická osoba ako uvedená v písm. a) tohto odseku, ktorá má sídlo na území BSK a ktorej BSK nie je zakladateľom (napr. občianske združenie, nadácia, nezisková organizácia, registrovaná cirkev, obchodná spoločnosť), a fyzická osoba – podnikateľ, ktorý má sídlo alebo trvalý pobyt na území BSK.
4. Účelom podľa tohto nariadenia sa rozumie4:
5. účasť na financovaní spoločných úloh v záujme rozvoja územia BSK v prípade, ak je žiadateľom obec, mesto alebo mestská časť podľa odseku 1 písm. a),
6. podpora všeobecne prospešných služieb, všeobecne prospešných alebo verejnoprospešných účelov, na podporu podnikania a zamestnanosti v prípade, ak je žiadateľom právnická osoba podľa odseku 1 písm. b).
7. Žiadateľom podľa tohto nariadenia môže byť aj iná obec, mesto alebo mestská časť ako uvedená v odseku 1 písm. a) alebo vyšší územný celok, ak ide o poskytnutie pomoci pri likvidácii následkov živelnej pohromy, havárie alebo inej podobnej udalosti na ich území.
8. Príjemcom dotácie môže byť len žiadateľ.

**§ 5**

**Spôsob tvorby finančných zdrojov určených na poskytovanie dotácií**

1. Zastupiteľstvo schvaľuje každoročne do 30. septembra ako východisko pre zostavenie návrhu rozpočtu na nasledujúci kalendárny rok:
2. výšku finančných prostriedkov v dotačnom programe na účely podľa tohto nariadenia ako percentuálny podiel daňových príjmov BSK podľa poslednej zverejnenej prognózy Inštitútu finančnej politiky Ministerstva financií SR do výšky 3,5%, pričom do výšky 3% sú navrhnuté na poskytovanie dotácií v členení podľa § 3 a do výšky 0,5% sú navrhnuté na poskytovanie dotácií, ktoré majú pre BSK mimoriadny alebo osobitný význam,
3. percentuálne podiely pre jednotlivé dotačné schémy.
4. Objem finančných prostriedkov schválených na poskytovanie dotácií v členení podľa § 3 v príslušnom rozpočtovom roku, určený ako percentuálny podiel daňových príjmov BSK podľa poslednej zverejnenej prognózy Inštitútu finančnej politiky Ministerstva financií SR do výšky 3%, je rozdelený nasledovne:
5. 80% zo sumy pre dotácie poskytované v jednotlivých dotačných schémach,
6. 20% zo sumy pre individuálne dotácie.
7. Maximálna výška individuálnej dotácie nesmie prekročiť sumu 5 000 EUR vrátane v rámci jednej žiadosti, pričom platí pravidlo uvedené v odseku 4.
8. Maximálna výška dotácií v členení podľa § 3, poskytnutá jednému žiadateľovi v jednom rozpočtovom roku nesmie prekročiť sumu 20 000 EUR.
9. V prípade dotácií, ktoré majú pre BSK mimoriadny alebo osobitný význam podľa odseku 1 písm. a) môže Zastupiteľstvo BSK schváliť[[5]](#footnote-5) poskytnutie dotácie vo výške presahujúcej finančný limit určený odsekom 4.
10. Pri žiadosti o dotáciu poskytovanú v jednotlivých dotačných schémach žiadateľ deklaruje povinné spolufinancovanie vo výške minimálne 10% z požadovanej sumy uvedenej v žiadosti, pokiaľ výzva neurčí inak.
11. Počas rozpočtového provizória BSK neposkytuje dotácie.
12. Poskytnutím dotácií nemožno zvýšiť celkový dlh BSK. Poskytnuté finančné prostriedky nesmú zvýšiť rozpočtový deficit BSK na konci príslušného rozpočtového roka.

**§ 6**

**Podmienky poskytnutia dotácie**

1. Dotáciu podľa tohto nariadenia možno poskytnúť na základe písomnej žiadosti o poskytnutie dotácie (ďalej len „žiadosť“) podanej do podateľne Úradu BSK alebo doručenej na adresu BSK. Žiadosť vyplní a zaregistruje žiadateľ elektronicky, prostredníctvom elektronického informačného systému a následne ju vytlačí.
2. Pre účely podľa odseku 1 je rozhodujúci dátum podania žiadosti na pošte alebo osobného doručenia žiadosti v podateľni Úradu BSK.
3. Žiadosti v rámci dotačných schém sa podávajú najneskôr do termínu stanoveného v príslušnej výzve.
4. Individuálne žiadosti sa podávajú celoročne, najmenej 45 dní pred začiatkom realizácie projektu, najneskôr však do 30. septembra príslušného rozpočtového roka, v ktorom sa projekt na daný účel realizuje. Predseda BSK môže rozhodnúť o výnimke z tejto lehoty.
5. V prípade podania žiadosti prostredníctvom elektronickej služby BSK (týka sa tých žiadateľov, ktorí sú držiteľmi občianskeho preukazu vybaveného čipom, a ktorí sa rozhodnú podať žiadosť inak ako prostredníctvom elektronického informačného systému), žiadateľ nemusí podávať žiadosť spôsobom uvedeným v odsekoch 1 a 2.
6. Žiadosti zaregistrované prostredníctvom elektronického informačného systému alebo elektronickej služby BSK, podané v riadnom termíne budú po ukončení registrácie zverejnené na webovom sídle Úradu BSK.
7. Žiadosť musí byť úplne a riadne vyplnená, podpísaná štatutárnym zástupcom žiadateľa a musia k nej byť pripojené nasledovné povinné prílohy a doklady (originál alebo osvedčená kópia pokiaľ nie je uvedené inak):
   1. podrobná charakteristika činnosti žiadateľa, okrem žiadateľa, ktorým je obec, mesto, mestská časť, vyšší územný celok, ak nie je súčasťou formulára žiadosti,
   2. podrobný popis projektu, najmä jeho účel, zámer, ciele, vecná náplň, termín, miesto, ak nie je súčasťou formulára žiadosti,
   3. podrobný rozpočet projektu spolu s vyznačením položiek, na ktoré žiadateľ požaduje dotáciu, a kompletné údaje o ďalších zdrojoch financovania projektu, ak nie je súčasťou formulára žiadosti,
   4. kópia dokladu o zriadení alebo založení žiadateľa (napr. stanovy občianskeho združenia, štatút neziskovej organizácie, nadačná listina), okrem žiadateľa, ktorým je obec, mesto, mestská časť, vyšší územný celok, obchodná spoločnosť,
   5. výpis z obchodného registra, registra občianskych združení alebo obdobného registra, ku dňu doručenia na BSK nie starší ako 3 mesiace, ak ide o právnickú osobu, osvedčujúci oprávnenie na vykonávanie činnosti, okrem žiadateľa, ktorým je obec, mesto, mestská časť, vyšší územný celok,
   6. výpis zo živnostenského registra alebo obdobného registra, ku dňu doručenia na BSK nie starší ako 3 mesiace, ak ide o žiadateľa, ktorým je samostatne zárobkovo činná osoba zapísaná v živnostenskom registri alebo v obdobnom registri, osvedčujúci oprávnenie na vykonávanie činnosti,
   7. kópia dokladu preukazujúceho oprávnenie konať v mene žiadateľa, ak nie je oprávnenie preukázané vo výpise z príslušného registra (napr.  kópia menovacieho dekrétu, iného relevantného dokladu o vymenovaní štatutárneho zástupcu),
   8. výpis z príslušného registra alebo doklad o pridelení daňového identifikačného čísla, ak ide o fyzickú osobu vykonávajúcu slobodné povolanie,
   9. doklad o zriadení alebo vedení účtu žiadateľa v banke alebo pobočke zahraničnej banky (kópia zmluvy o bežnom účte alebo výpis z bežného účtu), na ktorý má byť dotácia poukázaná,
   10. doklad preukazujúci vlastnícke právo k nehnuteľnosti alebo súhlas vlastníka nehnuteľnosti, ak je predmetom žiadosti dotácia na rekonštrukciu, opravu alebo technické zhodnotenie nehnuteľnosti,
   11. súhlasné stanovisko príslušného pamiatkového úradu, ak je predmetom dotácie pamiatkovo chránený objekt,
   12. iné špecifické doklady potrebné k posúdeniu žiadosti, ktoré budú špecifikované v príslušných výzvach.
8. Žiadateľ, ktorého žiadosť nespĺňa predpísané náležitosti, bude bezodkladne vyzvaný na doplnenie žiadosti. Žiadosť, ktorá nespĺňa predpísané náležitosti a nie je doplnená do lehoty stanovenej vo vyzvaní na doplnenie, nebude posudzovaná.
9. Po schválení dotácie zastupiteľstvom je úspešný žiadateľ povinný do 30 dní po oznámení o schválení dotácie doplniť nasledovné doklady v origináli:
10. výpis z registra trestov žiadateľa alebo štatutárneho zástupcu žiadateľa ku dňu doručenia na BSK nie starší ako 3 mesiace, okrem žiadateľa, ktorým je obec, mesto, mestská časť alebo vyšší územný celok,
11. potvrdenie miestne príslušného správcu dane, že žiadateľ nemá daňové nedoplatky, ktoré ku dňu doručenia na BSK nie je staršie ako 3 mesiace,
12. potvrdenia o vyrovnaní všetkých záväzkov voči štátu (inšpektorátu práce, sociálnej a všetkých zdravotných poisťovní), ku dňu doručenia na BSK nie staršie ako 3 mesiace,
13. potvrdenie príslušného súdu o tom, že žiadateľ nie je v konkurze, nie je voči nemu vedené konkurzné konanie, nie je v reštrukturalizácii a nebol proti nemu zamietnutý návrh na vyhlásenie konkurzu pre nedostatok majetku, ku dňu doručenia na BSK nie staršie ako 3 mesiace,
14. potvrdenie príslušného súdu o tom, že proti žiadateľovi nie je vedené exekučné konanie, ku dňu doručenia na BSK nie staršie ako 3 mesiace.
15. V prípade, že úspešný žiadateľ ani v lehote 45 dní od oznámenia o schválení dotácie zastupiteľstvom nepredloží všetky doklady podľa odseku 9, uznesenie zastupiteľstva v časti schválenia dotácie tomuto žiadateľovi stráca platnosť.
16. Úspešný žiadateľ vykoná propagáciu BSK najmä informovaním verejnosti o tom, že projekt sa realizuje s finančnou podporou BSK.
17. Dotáciu podľa tohto nariadenia nemožno poskytnúť najmä na:
18. úhradu záväzkov z predchádzajúcich rozpočtových rokov,
19. refundáciu výdavkov uhradených v predchádzajúcich rozpočtových rokoch,
20. splácanie úverov a úrokov z poskytnutých úverov,
21. úhradu miezd, platov, služobných príjmov a ich náhrad a ostatných osobných vyrovnaní zamestnancov,
22. úhradu stravného a cestovných náhrad zamestnancov, nákup alkoholu a tabakových výrobkov,
23. predprojektovú prípravu pri investičných projektoch,
24. fixné prevádzkové náklady organizácie,
25. nákup osobných automobilov,
26. bankové, správne, poštové a manipulačné poplatky,
27. nákup pozemkov a prenájom pozemkov na obdobie presahujúce lehotu realizácie projektu.
28. Dotáciu podľa tohto nariadenia nemožno poskytnúť žiadateľovi, ktorý:
29. nemá vysporiadané finančné vzťahy so štátnym rozpočtom, rozpočtami obcí, miest, mestských častí a vyšších územných celkov,
30. má záznam v registri trestov alebo ktorého štatutárny zástupca má záznam v registri trestov, okrem žiadateľa, ktorým je obec, mesto, mestská časť alebo vyšší územný celok,
31. poruší zákaz nelegálnej práce a nelegálneho zamestnávania,
32. nedoplnil žiadosť podľa odsekov 7 a 9,
33. je politickou stranou, politickým hnutím alebo ich koalíciou.
34. Na poskytnutie dotácie nemá žiadateľ právny nárok.

**§ 7**

**Mechanizmus schvaľovania dotácií**

1. Zastupiteľstvo schvaľuje každoročne spravidla do 30. septembra, najneskôr však do 31. októbra znenie konkrétnych výziev na predkladanie žiadostí pre jednotlivé dotačné schémy na nasledujúci kalendárny rok, vypracované príslušnými gesčnými odbormi Úradu BSK v zmysle priorít, vychádzajúcich najmä zo strategických dokumentov a politík BSK, prerokované s príslušnými gesčnými komisiami a dotačnou komisiou. Zastupiteľstvo môže rozhodnúť o výnimke z tejto lehoty.
2. Výzvy v dotačných schémach obsahujú najmä:
3. zámer a ciele výzvy,
4. oblasti podpory v rámci svojich gesčných politík,
5. kritériá hodnotenia žiadostí,
6. proces posudzovania žiadostí,
7. lehotu predkladania žiadostí, ktorá nesmie presiahnuť 2 mesiace,
8. pravidlá podávania žiadostí.
9. Žiadosti o poskytnutie dotácie podané v jednotlivých dotačných schémach, doručené v riadnom termíne a spĺňajúce všetky formálne náležitosti podľa § 5 a § 6, posúdi príslušná odborná hodnotiaca komisia, menovaná v súlade s odsekom 8.
10. Odborná hodnotiaca komisia hodnotí žiadosti na základe vopred stanovených kritérií hodnotenia, formulovaných vo výzve na predkladanie žiadostí, pričom každú žiadosť hodnotia nezávisle od seba dvaja členovia odbornej hodnotiacej komisie. Žiadostiam je prideľovaný počet bodov aj so zdôvodnením.
11. Odborná hodnotiaca komisia na základe bodového zisku zostavuje odporúčanie na pridelenie dotácií z celkovej alokácie pre príslušnú dotačnú schému určenú podľa § 5 odseku 1.b), so stanovením odporúčanej výšky dotácie pre tie žiadosti, ktoré v priemere bodových hodnotení oboch hodnotiteľov získali 65% a viac maximálneho bodového zisku, pričom návrh, ktorý má odporúčací charakter, predkladá dotačnej komisii v podobe zoznamu obsahujúceho všetky posudzované žiadosti.
12. Dotačná komisia posúdi návrh odbornej hodnotiacej komisie, predložený najneskôr 5 pracovných dní pred zasadnutím dotačnej komisie, pričom môže na základe zdôvodnenia zmeniť výšku dotácie navrhnutú odbornou hodnotiacou komisiou pre jednotlivé žiadosti.
13. Dotačná komisia predkladá zastupiteľstvu na schválenie návrh na poskytnutie dotácií v jednotlivých dotačných schémach s odporúčaním na ich schválenie. Zastupiteľstvo prerokuje návrh na poskytnutie dotácií najneskôr do konca marca príslušného rozpočtového roka; týmto odsekom nie je dotknuté ustanovenie § 5 odseku 5.
14. Členov odborných hodnotiacich komisií nominuje riaditeľ príslušného gesčného odboru Úradu BSK. Po prerokovaní nominácií príslušnými gesčnými komisiami sa informácia o návrhu na vymenovanie členov odborných hodnotiacich komisií pre jednotlivé dotačné schémy predkladá zastupiteľstvu, a to najneskôr do 30. septembra roka predchádzajúceho príslušnému kalendárnemu roku, od ktorého sú členovia odborných hodnotiacich komisií vymenovaní. Následne na základe predloženého návrhu menuje predseda BSK pre každú dotačnú schému odbornú hodnotiacu komisiu spravidla na obdobie dvoch rokov.
15. Členovia odborných hodnotiacich komisií sa pri hodnotení riadia rokovacím poriadkom hodnotiacej komisie, vypracovaným príslušnými gesčnými odbormi Úradu BSK a prerokovaným s príslušnými gesčnými komisiami. Rokovací poriadok obsahuje najmä vymedzenie pôsobnosti hodnotiacej komisie, vymedzenie konfliktu záujmov, zásady posudzovania žiadostí - kritéria hodnotenia a metodickú príručku hodnotiteľa. Členovia odborných hodnotiacich komisií sú za svoj výkon odmeňovaní, pričom výška odmeny bude po ukončení hodnotenia zverejnená.
16. Členovia odborných hodnotiacich komisií musia byť odborníkmi s praxou v posudzovaní projektov v relevantných inštitúciách vo vzťahu k posudzovanej oblasti a nesmú byť poslancami BSK.
17. Členovia odborných hodnotiacich komisií nesmú byť v konﬂikte záujmov. V prípade, že sa člen odbornej hodnotiacej komisie ocitne v konﬂikte záujmov vo vzťahu k hodnotenej žiadosti, žiadosť nehodnotí. Žiadosť bude posúdená ostatnými členmi odbornej hodnotiacej komisie. Konﬂikt záujmov nastáva vtedy, keď:
    1. člen komisie je žiadateľom o poskytnutie dotácie, alebo členom subjektu, ktorá je žiadateľom o poskytnutie dotácie,
    2. člen komisie je rodinným príslušníkom žiadateľa o poskytnutie dotácie.
18. Žiadosti o poskytnutie individuálnej dotácie určenej podľa § 3 písm. a) budú posúdené na základe samostatných, vopred stanovených a zverejnených kritérií a budú predložené na schválenie predsedovi BSK, pričom sa na nich nevzťahujú ustanovenia odsekov 1 až 11.
19. Na poskytovanie dotácií ktoré majú pre BSK mimoriadny alebo osobitný význam podľa § 5 odseku 5, predložených na schvaľovanie zastupiteľstvu, sa mechanizmus upravený v odsekoch 1 až 11 nevzťahuje.
20. Úrad BSK žiadateľa o rozhodnutí zastupiteľstva alebo predsedu BSK vo veci dotácie vyrozumie najneskôr do 30 dní odo dňa rozhodnutia o žiadosti.
21. Úrad BSK zverejňuje na svojom webovom sídle hodnotenie odborných hodnotiacich komisií a zoznam schválených žiadostí v jednotlivých dotačných schémach spolu so sumami žiadanej výšky dotácie a poskytnutej výšky dotácie, dátumom schválenia žiadosti, účelom dotácie a označením príjemcu dotácie, a to do 30 dní odo dňa schválenia žiadosti.
22. Úrad BSK zverejňuje na svojom webovom sídle zoznam schválených individuálnych dotácií spolu so sumami žiadanej a poskytnutej výšky dotácie, účelom dotácie a označením príjemcu dotácie spravidla na konci príslušného roka, na ktorý bola dotácia poskytnutá.
23. BSK uzatvorí so žiadateľom, ktorému sa poskytuje dotácia, písomnú Zmluvu o poskytnutí dotácie (ďalej len „zmluva”). Zmluva obsahuje najmä tieto náležitosti:
    1. označenie zmluvných strán,
    2. účel, na ktorý sa dotácia poskytuje,
    3. výšku dotácie,
    4. číslo bankového účtu príjemcu dotácie, na ktorý má byť dotácia poukázaná, kód a názov banky alebo pobočky zahraničnej banky,
    5. podmienky poskytnutia a použitia dotácie,
    6. lehotu, v ktorej možno použiť dotáciu,
    7. lehotu a spôsob zúčtovania dotácie,
    8. spôsob kontroly hospodárneho a efektívneho použitia dotácie,
    9. dôvody a spôsob odstúpenia od zmluvy,
    10. vymedzenie času, na ktorý sa zmluva uzatvára,
    11. povinnosť oznámenia zmeny identifikačných údajov príjemcu dotácie v určenej lehote,
    12. povinnosť príjemcu dotácie, že poskytnutú dotáciu vráti, ak mu bola na ten istý účel už poskytnutá dotácia v celej výške zo štátneho rozpočtu,
    13. lehotu vrátenia nepoužitých finančných prostriedkov a číslo účtu, na ktorý sa tieto finančné prostriedky poukazujú,
    14. ustanovenie o zmluvnej pokute za nedodržanie predmetu a podmienok zmluvy.
24. Ak žiadateľ do 60 dní odo dňa vyzvania k podpisu zmluvy zmluvu nepodpíše, uznesenie zastupiteľstva v časti schválenia dotácie predmetnému žiadateľovi, na základe ktorého bola vypracovaná písomná Zmluva o poskytnutí dotácie, stráca platnosť.
25. V prípade zmeny termínu realizácie projektu z objektívnych dôvodov (napr. nepriaznivé počasie, dôvody na strane dodávateľa, zhotoviteľa a pod.) je možné dodatkom k zmluve zmeniť lehotu v príslušnom kalendárnom roku, v ktorej možno použiť dotáciu, a súvisiace ustanovenia zmluvy. O uzatvorenie dodatku je príjemca povinný požiadať písomne bezodkladne, najneskôr však do 5 pracovných dní, po tom, čo sa dozvedel, že termín projektu nebude dodržaný. Objektívnosť dôvodov vedúcich k uzavretiu dodatku k zmluve posúdi predseda BSK. Týmto nie je dotknuté ustanovenie § 9. Príjemca dotácie nemá na uzavretie dodatku k zmluve právny nárok.
26. Zmena účelu projektu, na ktorý sa dotácia poskytuje, nie je možná.

**§ 8**

**Kontrola**

1. BSK vykonáva finančnú kontrolu hospodárenia s poskytnutou dotáciou a kontrolu dodržiavania podmienok zmluvy[[6]](#footnote-6).
2. Kontrolu úplnosti a vedenia agendy žiadostí podaných podľa tohto nariadenia ako aj ostatnej dotačnej dokumentácie (zmluvy, zúčtovania) vykonáva príslušný gesčný odbor Úradu BSK. Úrad BSK vedie evidenciu zmlúv.
3. Príjemca dotácie je povinný kontrolnému orgánu vytvoriť podmienky na výkon finančnej kontroly[[7]](#footnote-7).

**§ 9**

**Zúčtovanie poskytnutej dotácie**

1. Dotácie podliehajú ročnému zúčtovaniu s rozpočtom BSK.
2. Príjemca dotácie je povinný:
   1. zúčtovať dotáciu podľa podmienok uvedených v zmluve do 15 dní po skončení projektu, pokiaľ výzva neurčí inak,
   2. priložiť fotokópie účtovných dokladov o čerpaní finančných prostriedkov z poskytnutej dotácie s náležitosťami podľa osobitného predpisu[[8]](#footnote-8) (originály účtovných dokladov k nahliadnutiu), účtovných dokladov preukazujúcich spolufinancovanie vo výške minimálne 10% z poskytnutej dotácie, pokiaľ výzva neurčila inak, fotodokumentáciu o zrealizovaní projektu a dokumentáciu o propagácii BSK. Uznané nebudú doklady, ktoré sa budú týkať predchádzajúcich účtovných období,
   3. vrátiť nepoužité finančné prostriedky z poskytnutej dotácie na príslušný bankový účet BSK do 15 dní od zúčtovania dotácie, najneskôr však do 31. decembra príslušného rozpočtového roka, v ktorom bola dotácia poskytnutá. V prípade, že nevyčerpané finančné prostriedky sú vo výške do 3 EUR, nie je potrebné ich vrátiť na bankový účet BSK.

**§ 10**

**Sankcie**

1. BSK môže uložiť právnickej osobe alebo fyzickej osobe oprávnenej na podnikanie za porušenie tohto nariadenia pokutu do 16 596 EUR, pričom pri ukladaní pokút prihliada najmä na závažnosť, spôsob, dobu trvania a následky protiprávneho konania.[[9]](#footnote-9) Pokutu možno uložiť do jedného roka odo dňa, keď sa BSK dozvedel o tom, kto sa porušenia tohto nariadenia dopustil, najneskôr však do troch rokov odo dňa, keď k porušeniu povinností došlo.
2. Ak príjemca použije dotáciu alebo jej časť v rozpore so stanoveným účelom, je povinný do 3 dní od doručenia výzvy vrátiť BSK finančné prostriedky z dotácie vo výške ich použitia v rozpore so stanoveným účelomspolu s úrokom z omeškania vo výške 0,05 % za každý deň omeškania odo dňa neoprávneného použitia dotácie alebo jej časti do vrátenia dotácie alebo jej časti. Úrok z omeškania sa vypočíta zo sumy, ktorá bola použitá v rozpore so zmluvou.
3. Ak príjemca v termíne podľa tohto nariadenia nezúčtuje dotáciu alebo bude jej zúčtovanie neúplné, vrátane zúčtovania spolufinancovania, je povinný zaplatiť BSK úrok z omeškania vo výške 0,05 % z nezúčtovanej sumy dotácie za každý deň omeškania odo dňa, kedy bol povinný zúčtovať dotáciu do zúčtovania dotácie. Neúplné zúčtovanie dotácie sa pre účely tohto odseku považuje za nezúčtovanie dotácie.
4. Ak príjemca po zúčtovaní dotácie v termíne podľa tohto nariadenia nevráti nevyčerpanú časť dotácie, je povinný zaplatiť BSK úrok z omeškania vo výške 0,05 % z nevrátenej sumy zúčtovanej dotácie za každý deň omeškania odo dňa, kedy bol povinný vrátiť nepoužité finančné prostriedky z poskytnutej dotácie do ich vrátenia.
5. Pri nedodržaní iných podmienok zmluvy ako uvedených v odsekoch 2 až 4 je príjemca povinný zaplatiť BSK pokutu vo výške 10 % z poskytnutej dotácie, najmenej však 50 EUR.
6. Finančné prostriedky podľa odsekov 2 až 5 sa považujú za vrátené a úrok z omeškania za zaplatený až dňom ich pripísania na účet BSK.

**§ 11**

**Prechodné ustanovenia**

1. Právne vzťahy založené pred účinnosťou tohto nariadenia a nároky z nich vzniknuté sa posudzujú podľa všeobecne záväzného nariadenia BSK č. 6/2012 z 7.12.2012.
2. Žiadosti o poskytnutie dotácie, doručené pred účinnosťou tohto nariadenia, sa posudzujú podľa všeobecne záväzného nariadenia BSK č. 6/2012 o poskytovaní dotácií z rozpočtu BSK zo dňa 07.12.2012.
3. Prvý návrh členov odborných hodnotiacich komisií pre jednotlivé dotačné schémy podľa tohto nariadenia bude predložený zastupiteľstvu najneskôr do 31.10.2016.
4. Zastupiteľstvo schváli do 31.10.2016 ako východisko pre zostavenie návrhu rozpočtu na kalendárny rok 2017:
5. výšku finančných prostriedkov v dotačnom programe na účely podľa tohto nariadenia ako percentuálny podiel daňových príjmov BSK podľa poslednej zverejnenej prognózy Inštitútu finančnej politiky Ministerstva financií SR do výšky 3,5%, pričom do výšky 3% sú navrhnuté na poskytovanie dotácií v členení podľa § 3 a do výšky 0,5% sú navrhnuté na poskytovanie dotácií, ktoré majú pre BSK mimoriadny alebo osobitný význam,
6. percentuálne podiely pre jednotlivé dotačné schémy.

**§ 12**

**Zrušovacie ustanovenie**

Zrušuje sa všeobecne záväzné nariadenie Bratislavského samosprávneho kraja č. 6/2012 z 7.12.2012 o poskytovaní dotácií.

**§ 13**

**Platnosť a účinnosť**

1. Toto nariadenie bolo schválené Zastupiteľstvom BSK dňa x.x.2016 uznesením č. x/2016.
2. Toto nariadenie nadobúda platnosť dňom vyhlásenia, a to jeho vyvesením na úradnej tabuli BSK. Zároveň je zverejnené na webovej stránke BSK.
3. Toto nariadenie nadobúda účinnosť 1.10.2016.

V Bratislave, dňa 09. 09. 2016

Ing. Pavol Frešo

predseda

Bratislavského samosprávneho kraja

1. §2 ods. 2 zákona č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov [↑](#footnote-ref-1)
2. 2 napríklad § 2 ods. 3 zákona č. 34/2002 Z. z. o nadáciách a o zmene Občianskeho zákonníka v znení   
   neskorších predpisov [↑](#footnote-ref-2)
3. § 4 ods. 1 zákona č. 302/2001 Z. z. o samospráve vyšších územných celkov v znení neskorších predpisov [↑](#footnote-ref-3)
4. § 8 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov [↑](#footnote-ref-4)
5. § 11 ods. 1 zákona č. 302/2001 Z. z. o samospráve vyšších územných celkov v znení neskorších predpisov [↑](#footnote-ref-5)
6. # VZN BSK č. 1/2016 o kontrole v Bratislavskom samosprávnom kraji

   [↑](#footnote-ref-6)
7. zákon č. 357/2015 Z. z. o finančnej kontrole a audite a o zmene a doplnení niektorých zákonov [↑](#footnote-ref-7)
8. zákon č. 431/2002 Z. z. o účtovníctve v znení neskorších predpisov [↑](#footnote-ref-8)
9. § 18 zákona č. 302/2001 Z. z. o samospráve vyšších územných celkov v znení neskorších predpisov [↑](#footnote-ref-9)