**Dôvodová správa**

Uznesením č. 35/2016 z 22.4.2016 ukladá Zastupiteľstvo BSK riaditeľovi úradu predložiť na septembrové rokovanie Zastupiteľstva BSK nové znenie Všeobecne záväzného nariadenia o poskytovaní dotácií s doplnením presného postupu spracovania a posudzovania predložených žiadostí na dotácie poskytované z rozpočtu BSK.

Návrh Všeobecne záväzného nariadenia o poskytovaní dotácií z rozpočtu Bratislavského samosprávneho kraja predkladá na septembrové rokovanie Zastupiteľstva BSK predseda BSK Ing. Pavol Frešo a všetci podpredsedovia BSK Ing. Martin Berta, CSc., Ing. Igor Bendík, PhDr. Gabriella Németh, PhDr. Alžbeta Ožvaldová a RNDr. Martin Zaťovič.

Príprava dokumentu sa začala v máji 2016 a je výsledkom spoločnej práce nasledovných Odborov úradu BSK: Odbor cestovného ruchu a kultúry (riaditeľka: Mgr. Art. Zuzana Šajgalíková), Odbor stratégie, územného rozvoja a riadenia projektov (riaditeľka: Mgr. Barbora Lukáčová), Odbor školstva, mládeže a športu (riaditeľ: Ing. Roman Csabay), Kancelária predsedu BSK (riaditeľka: PaedDr. Barbora Oráčová, PhD.), Odbor financií (riaditeľ: Ing. Marián Múdry), právne oddelenie (vedúci oddelenia: JUDr. Matúš Šaray).

Znenie VZN reaguje na niekoľko princípov politiky BSK vo vzťahu k dotáciám, ktoré sa postupne etablovali v priebehu rokov 2015 a 2016 - sú nimi najmä:

1. vznik samostatného rozpočtového programu, určeného na podporu verejného života v regióne vrátane princípu tvorby finančných zdrojov pre tento program,
2. vznik tzv. dotačných schém na podporu jednotlivých strategických sektorových politík, nadväzujúcich na Program hospodárskeho rozvoja a sociálneho rozvoja BSK,
3. zavedenie nezávislého odborného hodnotenia do mechanizmu schvaľovania dotácií.

Ambíciou nového znenia VZN o dotáciách je:

1. Naviazať podmienky poskytovania dotácií na strategické politiky BSK a Program hospodárskeho rozvoja a sociálneho rozvoja BSK schválené Zastupiteľstvom BSK.
2. Jasne definovať podmienky poskytovania dotácií vo vzťahu k rozpočtu BSK.
3. Definovať kompetencie dotačnej komisie a Zastupiteľstva BSK vo vzťahu k poskytovaniu dotácií, vrátane mechanizmu fungovania jednotlivých dotačných schém.
4. Vymedziť rolu odbornej hodnotiacej komisie v procese posudzovania žiadostí o poskytnutie dotácie v zmysle princípov transparentnosti, spolupráce verejnej správy s nezávislými expertmi a tiež s cieľom zvyšovania kvality štandardnej úrovne žiadostí.

Nové znenie VZN definuje tieto princípy v nasledovných kľúčových bodoch (v zmysle ktorých sa dopĺňa a rozširuje VZN č. 6/2012):

1. Finančné prostriedky v dotačnom programe sú kreované ako stabilné percento z daňových príjmov podľa poslednej prognózy Inštitútu finančnej politiky SR.
2. Zastupiteľstvo BSK rokuje o percentuálnych podieloch dotačného programu, určených pre jednotlivé dotačné schémy, znení konkrétnych výziev, kritériách hodnotenia a o zložení jednotlivých odborných hodnotiacich komisií.
3. Odborná hodnotiaca komisia na základe bodového zisku zostavuje odporúčanie na pridelenie dotácií z celkovej alokácie pre príslušnú dotačnú schému so stanovením odporúčanej výšky dotácie pre tie žiadosti, ktoré pri priemere bodových hodnotení oboch hodnotiteľov získali 65% a viac maximálneho bodového zisku, pričom návrh, ktorý má odporúčací charakter, predkladá dotačnej komisii v podobe zoznamu obsahujúceho všetky posudzované žiadosti.
4. Dotačná komisia posúdi návrh odbornej hodnotiacej komisie, predložený najneskôr 5 pracovných dní pred zasadnutím dotačnej komisie, pričom môže na základe zdôvodnenia zmeniť výšku dotácie navrhnutú odbornou hodnotiacou komisiou pre jednotlivé žiadosti.

Nové znenie VZN bolo na spoločných pracovných zasadnutiach prerokované s predsedom a podpredsedami BSK, s členmi dotačnej komisie a s predsedníčkou finančnej komisie. Ich podnety a pripomienky sú súčasťou nového znenia VZN. Prílohou materiálu je Indikatívny zoznam výziev pre jednotlivé dotačné schémy na rok 2017, vypracovaný príslušnými gesčnými odbormi (OCRaK, OSÚRaRP, OŠMaŠ).

Do predloženého znenia boli zapracované obsahové aj formálne pripomienky komisií Zastupiteľstva BSK.